钦定古今图书集成/理学汇编/文学典/第123卷 > 《礼部员外郎柳宗元文集序》刘禹锡
## 钦定古今图书集成/理学汇编/文学典/第123卷 > 《礼部员外郎柳宗元文集序》刘禹锡

“八音，与政通，而文章与时高下。三代之文，至战国而
病，涉秦汉复起；汉之文，至列国而病，唐兴复起。”夫政
厖而土裂，三光五岳之气分，太音不完，故必混一而
后大振。初贞元中，上方向文章昭回之光，下饰万物，
天下文士，争执所长，与时而奋，灿焉如繁星丽天，而
芒寒色正，人望而敬者，五行而已。河东柳子厚，斯人
“望而敬者欤？”子厚始以童子有奇名，于贞元初，至九
年为名进士。十有九年为材御史。二十有一年以文
章称，首入尚书，为礼部员外郎。是岁，以疏隽少检获
讪，出牧邵州，又谪佐永州。居十年，诏书征不用，遂为
柳州刺史。五岁不得召，病且革，留书抵其友中山刘
禹锡曰：“我不幸以谪死，以遗草累故”人，禹锡执书以
泣，遂编次为三十二通，行于世。子厚之丧，昌黎韩退
之志其墓，且以书来吊曰：“哀哉，若人之不淑！”吾尝评
其文，雄深雅健，似司马子长，崔、蔡不足多也。安定皇
甫湜于文章少所推让，亦以退之言为然。凡子厚名
氏与仕与年暨行已之大方，有退之之志，若《祭文》在，
今附于第一通之末云：